Mary Broad, xbejba ta' 20 sena, telqet mid-dar tal-ġenituri tagħha fil-Kornovalja biex forsi ssib taħdem xi mkien u toħroġ mill-faqar li kienet tgħix fih. Meta ma setgħet issib xejn u l-ġuħ beda jagħfas, Mary middet idejha għas-serq imma nqabdet u tressqet quddiem maġistrat f'Exeter akkużata li serqet kappell tan-nisa u ftit muniti. Fl-20 ta' Mejju 1786, Mary Broad instabet ħatja u ġiet ikkundannata għall-mewt. Il-maġistrat dawrilha s-sentenza għal seba' snin trasportazzjoni; wisq bassret l-imsejkna xebba li għaliha kienu għadhom kemm infetħu bwieb l-infern. Mill-ħabs ta' Exeter Mary ġiet trasferita għal fuq id-Dunkirk, – bastiment ħabs dejjem ankrat fil-port ta' Plymouth, sakemm tiġi trasportata. L-intejjen insapportabbli ta' ħmieġ uman ħerġin minn dan il-bastiment kienu jaqtgħulek nifsek meta tkun għad lanqas wasalt ħdejh, aħseb u ara għal min kien jinqafel fl-istivi infernali tiegħu mibdulin f'ċelel. F'Mejju 1787, Mary Broad ħalliet l-Ingilterra fuq ix-Charlotte, wieħed mill-11-il bastiment tal-Ewwel Flotta li bejniethom ittrasportaw 1,480 ruħ bejn baħrin, ħabsin irġiel u nisa, kif ukoll tfal, lejn il-kontinent ġdid, u qajla esplorat tal-Awstralja. Minbarra ħabsin Brittaniċi, inġarrew anke ħabsin Afrikani, Amerikani, Indjani, Ċiniżi u Franċiżi; tal-aħħar bħala priġunieri tal-gwerra. Twelled tarbija fuq il-bastiment Il-vjaġġ kien mimli tbatija. Il-ħabsin kienu mrassin f'ċelel żgħar u mingħajr arja taħt il-gverta; l-irġiel isseparati min-nisa. L-ewwel ma nħakmu kien mid-deni tal-baħar li għal xi wħud kien fatali, imma ħafna ħabsin mardu minħabba nuqqas kbir ta' ikel u ndafa. Matul il-vjaġġ Mary intebħet li ħarġet tqila konsegwenza ta' assalt minn gwardjan kemm damet maqfula l-ħabs fl-Ingilterra. Kien għalhekk li Mary, bħal xi ftit ħabsin nisa u tfal, bdiet titħalla titla' fuq il-gverta għall-arja mielħa u nadifa tal-baħar minħabba saħħitha. F'Ottubru welldet tifla u semmietha Charlotte. Fil-ħin tat-twelid kienu qed ibaħħru viċin Cape Town, l-Afrika. William Bryant, sajjied żagħżugħ minn Kornovalja bħal Mary, kien qed jinġarr biex ikompli sentenza ta' seba' snin trasportazzjoni li kien beda jiskonta fil-Kontinent Amerikan. Xogħlu kien iqassam ilma u ikel lill-ħabsin sħabu u kemm-il darba kien jgħaddi ftit ikel żejjed lil Mary; bis-saħħa ta' hekk rebaħ il-fiduċja tagħha u wegħedha li jibqa' jieħu ħsiebha anke meta jinżlu l-art. Fis-26 ta' Jannar 1788, wara tmien xhur bejn sema u ilma, il-Kaptan Arthur Philip ordna li tinxteħet l-ankra fil-Bajja ta' Botany u niżżel l-art merkanzija ta' umani, bhejjem u żrieragħ biex iwaqqaf kolonja Brittanika fuq il-post li l-esploratur, il-Kaptan James Cook, kien iddeskriva bħala "terra nullius" jew l-art li ma tappartieni lil ħadd. Mary u William u koppji oħrajn iżżewġu mal-wasla. Kien perikoluż ferm għal mara priġuniera li ma jkollhiex raġel tagħha biex jipproteġiha fuq l-art għax mill-ewwel kienet tiġi stuprata, jekk mhux maqtula wkoll. Xahar wara l-Kaptan Philip, li sar l-ewwel gvernatur tal-kolonja, mexxa lil kulħadd lejn it-Tramuntana tal-bajja peress li skoprew port aktar kenni u abbundanza ta' ilma ħelu. Il-post semmewh Sydney Cove għal Lord Sydney, is-segretarju governattiv responsabbli mis-sistema ta' detenzjoni fl-Ingilterra. William bena gabbana għal Mary u ċ-ċkejkna Charlotte u kien inkarigat mid-dgħajjes tas-sajd. Madankollu, l-ewwel żminijiet kienu diffiċli wisq. Ma damux ma indunaw li dak li żergħu u riedx jinbet; il-ħamrija ma kinitx għammiela u ma kellhomx mnejn idemmluha. Barra minn hekk, il-qabdiet skarsi tal-ħut ma kienu qed ixebbgħu lil ħadd u l-kaċċa kienet fqira. Il-ġuħ beda jgħolli rasu u, darba fost l-oħrajn, William żamm ftit ħut għalih biex jitma' lil Mary li kienet qed tistenna tarbija oħra. B'xorti ħażina nqabad u ngħata mitt daqqa ta' frosta bħala kastig. Il-provvista tal-ilma bdiet tonqos u mhux darba jew tnejn ġew fl-idejn mal-Aboriġini, il-poplu indiġenu Awstraljan, minħabba f'hekk. Emanuel Bryant twieled fl-1790 u fit-28 ta' Marzu 1791, William, Mary u wliedhom flimkien ma' seba' ħabsin oħra għamlu ħarba minn Port Jackson (isem il-villaġġ tal-ħabsin) li baqgħet imniżżla fl-istorja bħala l-aktar ħarba inkredibbli. Il-ħarba Kienu diġà għaddew sentejn mill-aħħar wasla ta' provvisti mill-Ingilterra u ma kien hemm l-ebda ħjiel meta ġejja wasla oħra; mhux ta' b'xejn is-sitwazzjoni tal-ikel laħqet livelli allarmanti. Meta William iddeċieda li m'hemmx triq oħra għajr li jaħarbu, Mary inkoraġġietu għax ma felħitx tara aktar imwiet minn malnutrizzjoni. Ippjanaw bir-reqqa u serqu apparat tan-navigazzjoni u ikel mill-imħażen għal matul il-vjaġġ. F'lejl bla qamar ħadu dgħajsa tal-gvernatur b'sitt imqadef u, wara 66 jum jissaraw mal-elementi li qishom daru kollha kontrihom f'baħar miżgħud klieb il-baħar, waslu f'Timor tal-Punent, gżira Indoneżjana; distanza ta' aktar minn 5,000 kilometru. Kif daħlu fil-Port ta' Kupang sabu għajnuna immedjata mill-komunità Olandiża kolonizzaturi ta' Timor. Irrakkuntaw li kienu nawfragi ta' bastiment li għereq u ġew emmnuti, u ngħataw ikel, ħwejjeġ u fejn joqgħodu. Kollox mexa ħarir sakemm darba minnhom William siker sakra u lablab kollox f'taverna mimlija nies. Immedjatament, l-awtoritajiet Olandiżi arrestawhom, tellgħuhom fuq l-ewwel bastiment Olandiż li kien sejjer il-Batavja (illum il-Ġakarta) biex minn hemm jintbagħtu l-Afrika t'Isfel ħalli jimbarkaw fuq bastiment lejn l-Ingilterra u b'hekk tiġi evitata tilwima diplomatika mal-Gran Brittanja. Titlef lil familtha Fil-ftit żmien li damu l-Batavja, William u binhom, it-tarbija Emanuel, inħakmu minn deni tropikali u mietu. Mietu wkoll erbgħa minn sħabhom tal-ħarba. Mary, diġà qalbha maqsuma, kellha ġġarrab ukoll it-telfa taċ-ċkejkna Charlotte abbord l-HMS Gorgon f'Mejju 1792, ftit ġimgħat biss bogħod mill-Ingilterra. Waslu l-Ingilterra fit-18 ta' Ġunju. Meta tressqu quddiem il-Qorti ta' Old Bailey, minflok sentenza tal-mewt kif kienet titlob il-liġi, l-imħallef ordna li Mary u t-tliet ħabsin li baqgħu ħajjin ikomplu jiskuntaw il-perjodu ta' trasportazzjoni fil-ħabs ta' Newgate. L-istorja straordinarja tagħhom ippreċediethom u ddur fejn iddur ma kontx tisma' ħlief ammirazzjoni u simpatija għat-telfa kbira li ġarrbet Mary Bryant u l-ħarba ma titwemminx mill-aktar kontinent imbiegħed. Meta nħelset mill-ħabs, Mary Bryant irritornat f'raħal twelidha u minn hemm 'il quddiem jintilfu t-traċċi tagħha. Bejn l-1788 u l-1868 inġarrew bil-forza madwar 165,000 ruħ sabiex jitnisslu u jippopolaw l-Awstralja f'isem il-Kuruna Brittanika.